Доллар мелуани 100 къехь
Сэкрэкым и шы заводым шыгъажэм дихьэххэр текIуэныгъэкIэ аргуэру игъэгуфIащ. Хьэрып Эмират Зэгуэтхэм щыIэ «Meydan» ипподром цIэрыIуэм ще-кIуэкIа зэхьэзэхуэм къыщызэдэжахэр лъэпкъыш нэхъ къабзэхэрт.
Гъатхэпэм и 26-м екIуэкIа шыгъажэр мылъку нэхъыбэ дыдэр зыхухах зэпеуэхэм ящыщт. Dubai World Cup Night-м и саугъэт фондыр нэблагъэрт доллар мелуан 30-м. Япэ махуэм шыгъажэу 9 щыIащ. Абыхэм ящыщу 3-м къыщыжащ Урысейм шы гъэхъунымкIэ щынэхъ лъэрызехьэхэм яйхэр. Япэ къэжэгъуэм и етIуанэ гуп Godolphin Mile-м хэт, Сэкрэк Заур иш «Гранд-Бриз» саугъэтыр къэзыхьа Кул Ковбой псори текIуэныгъэкIэ щыгугъырт. Илъэситху хъу хакIуэм Дубайм и саугъэт нэхъыщхьитIыр нэхъапэм къихьакIэт. Нэрылъагъут мызыгъуэгуми ар къызэримыкIуэтынур. Ауэ узэрыгугъэм хуэдэу хъурэ? Бенд Уан Мен и Пивотал-Мьюзиканнэ шыр нэхъ лъэрызехьэу къыщIэкIащ. Абы и тренер Уотсон Дуг джек-потыр ихьащ. ЕтIуанэ увыпIэр къэзыхьар Фолькнерщ. Ещанэ хъуащ зы шыпэ закъуэкIэ къыкIэрыхуа Кул Ковбой. Абы къыхуагъэфэщащ доллар мини 100-м нэблагъэ.
НафIэдз Мухьэмэд.
